Clinton svært bekymret for Timosjenko
Clinton sier bildene som er frigitt av ukrainske aktivister, «reiser flere spørsmål om forholdene rundt fengslingen hennes», og hun ber om at Timosjenko får medisinsk behandling umiddelbart. I uttalelsen tirsdag ber Clinton også om at USAs ambassadør får besøke henne. - Vi fortsetter å be om at både hun og andre medlemmer av hennes tidligere regjering blir løslatt, samt at de får tilbake sine sivile og politiske rettigheter, sier Clinton, som er på vei til Kina. Timosjenkos familie frykter for opposisjonslederens helse. Ifølge datteren har hun sultestreiket i tolv dager. - Vi er svært bekymret for helsetilstanden hennes. På grunn av offentlige fridager får vi ikke lov til å besøke henne. Vi vet ikke hva som kan skje med henne, sier Evgenija Timosjenko i en uttalelse, hvor hun samtidig oppfordrer ukrainere om å reise seg i protest. Timosjenko ble i fjor dømt til sju års fengsel for maktmisbruk i forbindelse med en gasskontrakt med Russland, men kritikere mener rettsprosessen er politisk motivert.
USA er dypt bekymret for behandlingen Ukrainas tidligere statsminister Julia Timosjenko får i fengsel, sier utenriksminister Hillary Clinton.